Bokke moenie soos `n langspeelplaat vashaakNadat die Lions in Saterdag se Superrugby-eindstryd teen die Hurricanes vasgeval het, het daar die afgelope twee dae stemme uit die Kaap opgegaan dat die Springbokafrigter, Allister Coetee, nie die Lions se speelpatroon moet navolg nie. Nee, menere, die Lions het nie verloor oor “hul speelpatroon” nie, hulle is geklop omdat die Hurricanes beter by die nat en winderige toestande aangepas het, omdat hulle die Lions onder groot druk met hul opskietverdediging geplaas het en takties baie beter geskop het. Het die Hurricanes “hul speelpatroon” gevolg? Nee, hulle het volens Plan B gespeel deur beter aan te pas, net soos die All Blacks dit in belangrike wedstryde doen. My groot vraag is, as die Lions nie regdeur die seisoen `n aanvallende benadering gevolg het nie, sou hulle in die eindstryd gespeel het? Nee. Dis hoekom hulle (en die Hurricanes, Chiefs, Highlanders en Crusaders) daarby uitgekom het. Kom ons wees eerlik, het die Sharks, Brumbies en Stormers dit verdien om in ‘n halfeind- of eindstryd te speel? Nee. As die Bokke ook nie oorskakel na `n hoër rat nie, as hulle nie in `n vinnige tempo speel nie, kan hulle maar daarvan vergeet om die All Blacks gereeld te troef. Wat sou gebeur het as die Bokke nie in die tweede helfte van die tweede toets in die onlangse reeks teen die Iere “die Lions se speelpatroon” nagevolg het nie? Heyneke Meyer het in sy termyn van vier jaar die All Blacks net een keer in agt toetse geklop, toe daar min op Ellispark op die spel was. Ja, die Bokke het baie na aan `n oorwining in die halfeindstryd van 2015 se Wêreldbeker-eindstryd gekom en net met 18-20 verloor, maar dit was steeds nie goed genoeg nie. Die Bokke se vertoningslys in 2013 was een van hul beste, hulle het net twee uit 12 toetse verloor, albei kere teen die All Blacks (38-27 en 29-15). Verlede jaar het die Bokke die heel eerste keer teen Argentinië en Japan verloor. Australië het die Bokke geklop en die All Blacks het hulle twee keer verslaan. Watter baat sal ons dus daarby vind om by `n soortgelyke speelpatroon vas te haak … vas te haak … vas te haak?